Eskom en SA betaal duur prys weens ANC se Regstellende Aksie beleid – wit ervare en kundige ingenieurs ontbreek by die staats entiteit en nou moet kundiges uit buiteland kom om Eskom te red | SAUK.co.za - Nuus.info
Eskom en die regering se onverbiddellike houding om Regstellende Aksie (RA) toe te pas, kom Suid-Afrika nou duur te staan. Weens RA het ervare en kundige ingenieurs Eskom verlaat en nou wil die minister van openbare ondernemings, mnr. Pravin Gordhan, hulle vra om Eskom te kom help red.
Die Vryheidsfront Plus het lankal reeds gewaarsku dat RA nadelig is vir Eskom, maar ook vir Suid-Afrika. Die kommer blyk reeds uit ‘n parlementêre vraag in 2011 deur die leier van die Vryheidsfront Plus, dr. Pieter Groenewald, aan die minister van openbare ondernemings, oor die aantal ingenieurs, ambagslui en tegnici wat Eskom verlaat het.
Luidens die minister se antwoord het vanaf 2008 tot Maart 2011, reeds 455 ingenieurs, waarvan 110 wit, by Eskom bedank, en 13, waarvan 11 wit, afgetree. In dieselfde tydperk het 342 tegnici bedank en 38 het afgetree. (Sien aangehegte antwoord van minister).
Die jongste regstellende aksieplan van Eskom waarvolgens altesame 1308 minder gekwalifiseerde wit werknemers teen Maart 2020 in sy diens moet wees, is bewys dat Eskom rasteikens hoër ag as die belang van Suid-Afrika.
In die debat oor die staatsrede het die leier van die VF Plus (dr. Groenewald), aan pres, Cyril Ramaphosa gesê as hy die ekonomie wil red, moet hy ras uit die ekonomie haal en onteiening sonder vergoeding stop. In vorige debatte in die president se begrotingspos het dr. Groenewald spesifiek gevra dat regstellende aksie afgeskaf moet word, aangesien Suid-Afrika sy beste talent benodig.
Dit is ook onbillik om jongmense wat eers in 1994 gebore is, op grond van hul velkleur te benadeel weens RA.
Die feit dat al die ander partye in die parlement, behalwe die VF Plus, ten gunste van RA is en wil voortgaan daarmee, beteken dat hulle rasbehep is. Suid-Afrika benodig meriete om die land te bou en nie raskwotas nie.
Die woorde van die minister van finansies, mnr. Tito Mboweni, dat Suid-Afrika oor dertig jaar spyt sal wees omdat die Universiteit van Pretoria vanjaar net Engels as onderrigtaal gebruik, is ook van toepassing op Eskom. Suid-Afrika nou, 25 jaar later, spyt dat hulle RA -soos by Eskom -ingestel het.
Deur: Dr Pieter Groenewald / Vryheidsfront Plus
Categories: Afrikaans, Afrikaner, ANC, Eskom, Inligting, Nuus, Politiek, Rassisme, Rassisme op wittes, SA-nuus, SAUK, VF Plus, VF+
Tags: afrikaans, Afrikaanse, Afrikaanse Nuus, Afrikaner, ambagslui, ANC, BEE, Berig, deskundiges, Eskom, Info, ingenieurs, Nuus, RA, rasteikens, Regering, regstellende aksie, South Africa, Suid Afrika, tegnici, Wit
« ANC-regime misbruik ons geld op hul eie verkiesingsveldtog. Die uitgawes van die Vrystaatse SOPA gaan die belastingpligtige meer as R2 miljoen kos
Zuma, jou blikskottel! – Ekonoom verklaar dat Zuma bewind belastingbetalers ongeveer R470 miljard gekos het »